คาเฟ่สุดน่ารัก ในแบบฉบับสไตล์เรทโทร “Vanilla Garden” ร้านอาหารฟิวชั่นผสมผสานสไตล์ญี่ปุ่น-อิตาเลียน ที่เมื่อก่อนเคยตั้งอยู่ในห้างสรรพสินค้า แต่เจ้าของร้าน คุณวิสาขา ไรวา ทายาท S&P ร้านอาหารที่เราทุกคนคุ้นเคยกันเป็นอย่างดี มีความตั้งใจที่จะแยกร้านออกมาเปิดให้มีความเป็นส่วนตัว ไม่ต้องคอยกังวลกับกฎเกณฑ์ที่จะต้องเปิดและปิดร้านให้พร้อมกับเวลาของห้าง และต้องการทำให้ร้าน “Vanilla Garden” ร้านนี้เป็นเหมือนคาเฟ่ สำหรับให้ลูกค้ามานั่งชิล พบปะสังสรรค์รับประทานอาหารกับกลุ่มเพื่อน หรือจะมากันแบบครอบครัว ให้ความรู้สึกเหมือนนั่งรับประทานอาหารที่บ้าน ในห้องนั่งเล่นที่แสนสบายและอบอุ่น 
	อย่างที่ได้บอกไปข้างต้นว่า เจ้าของร้าน ตั้งใจจะทำให้ร้านนี้ออกมาเป็นสไตล์คาเฟ่ เหมือนบ้านพักที่อบอุ่น สไตล์การตกแต่งร้านที่ออกมาจึงดูสบายตา เริ่มจากทางเดินเข้ามายังร้าน มีต้นไม้ปลูกประดับให้ความรู้สึกที่ร่มรื่น จัดเป็นสวน มีบ่อน้ำ มีหินวางเรียงรายอยู่ตามทางเดิน มีโต๊ะนั่งในส่วนของโซนด้านนอก ให้สำหรับคนที่อยากจะนั่งรับลมเย็นๆ และสูดอากาศข้างนอก ส่วนในโซนด้านในออกแบบตกแต่งให้เหมือนกับห้องนั่งเล่นในบ้าน สไตล์เรทโทร ของตกแต่งและเฟอร์นิเจอร์สไตล์สแกนดิเนเวียออกแนวอาร์ตๆ มีชั้นวางหนังสือและตู้โชว์ตั้งอยู่ โต๊ะเป็นโต๊ะไม้กับเก้าอี้โซฟา ให้ความรู้สึกเหมือนว่าเรานั่งรับประทานอาหารอยู่ที่บ้าน
	ด้วยความที่เป็นอาหารแนวฟิวชั่นสไตล์ญี่ปุ่น-อิตาเลียน จึงทำให้เมนูที่ออกมาส่วนใหญ่เป็นเมนูที่มีการผสมผสาน ถ้าเป็นเมนูอิตาเลียนก็ไม่ใช่อิตาเลียนแบบดั้งเดิม แต่จะเป็นอิตาเลียนที่ผสมผสานความเป็นญี่ปุ่น หรือผสมผสานความเป็นไทยเข้าไป อย่างที่เราทราบกันแล้วว่า เจ้าของร้านนี้คือทายาทของร้าน S&P ร้านอาหารที่ครองใจคนไทยมานานหลายปี จึงไม่ต้องกังวลเรื่องรสชาติอาหาร แต่ต้องขอบอกก่อนว่ารสชาติอาหารนั้นจะคนละแบบ คนละสไตล์ กับร้าน S&P เลย แต่เรื่องของวัตถุดิบที่เลือกใช้ ร้าน “Vanilla Garden” คัดสรรแต่วัตถุดิบคุณภาพชั้นดี เจ้าของร้านบอกว่า “การที่เราเลือกใช้วัตถุดิบที่ดี มีคุณภาพ และความพิถีพิถันใส่ใจในทุกขั้นตอนของการปรุงอาหารนั้น จะทำให้รสชาติของอาหารที่ออกมาอร่อย ถูกปากแก่ลูกค้ามากขึ้น” 
	เมนูสปาเก็ตตี้ยอดนิยมของร้านนี้ที่ใครหลายคนชอบสั่งมาทานคือ “สปาเก็ตตี้คาโบนาร่า” ฟังชื่อเมนู อาจจะคิดว่าเป็นเมนูสปาเก็ตตี้แบบทั่วๆไป หาทานร้านไหนก็ได้ แต่บอกเลยว่าสปาเก็ตตี้คาโบนาร่าของร้านนี้อร่อย หน้าตาก็แตกต่างจากร้านอื่น เรื่องรสชาติก็ไม่ต้องพูดถึง เส้นลวกมาอย่างพอดีนำไปผัดกับครีมซอสคาโบนาร่าที่มีความหอมของ
ชีส เบคอนที่ใส่มาจะไม่เหมือนกับร้านอื่น คือร้านนี้จะใช้เป็นแฮมเสต็กที่มีความมันและชิ้นหนากว่า ไม่แห้งแข็ง รสชาติออกมา อร่อย กลมกล่อม ลงตัว  อีกเมนูน่าสนใจไม่แพ้กันคือ “แองเจิลแฮร์ปูนิ่มกรอบรสจัด” เมนูนี้ฟังจากชื่อแล้วทำมาเพื่อเอาใจคนชอบทานรสจัด เลือกใช้เส้นแองเจิลแฮร์เพื่อรสชาติที่ผัดออกมา จะได้จัดจ้าน เข้าเนื้อ กลิ่นหอมของกระเทียม และความเผ็ดของพริกแห้ง รวมถึงปูนิ่มที่ทอดมาได้กรอบ เรียกได้ว่าเป็นการผสมผสานรสชาติอาหารอิตาเลียนและไทยได้อย่างลงตัวเลยทีเดียว ส่วนเมนูเครื่องดื่มที่แสนจะสดชื่นนั้นต้องเมนูนี้เลย “ลิ้นจี่กุหลาบโซดา” รสชาติหวานของน้ำเชื่อมลิ้นจี่ และความซ่าของโซดา ได้กลิ่นหอมของกุหลาบแต่งหน้าด้วยลูกลิ้นจี่สด ให้ความสดชี่นดับกระหายได้เป็นอย่างดี 
	 “Vanilla Garden” ยังมีเมนูให้ลูกค้าสามารถเลือกทานได้อีกหลากหลายเมนู เช่น สปาเก็ตตี้ไข่กุ้ง กุ้งตัวใหญ่กำลังดี เนื้อแน่น สด โรยหน้าด้วยไข่กุ้ง เมนูสปาเก็ตตี้ขาหมูกรอบ, สปาเก็ตตี้หอยลายเนยกระเทียม, สปาเก็ตตี้ทาราโกะ, สปาเก็ตตี้ไส้กรอกอิตาเลี่ยน เรียกได้ว่า มีเมนูสปาเก็ตตี้เอาใจคนรักสปาเก็ตตี้หลายเมนู หรือสำหรับคนที่ไม่อยากทาน
สปาเก็ตตี้ก็มีเป็นเมนูประเภทข้าว ซูชิ สลัด หรืออาหารทานเล่นไว้ให้เลือกทานกันได้ตามความชอบ ทานของคาวแล้วก็มีเมนูของหวานปิดท้ายอีกหลายเมนูเช่นเดียวกัน เช่น เครปคาราเมลกล้วยหอม, นูเทลล่าเครปเค้ก, ไดฟุคุ ฯลฯ อิ่มท้องกันแล้ว ก็ยังสามารถนั่งเล่น เดินเล่น ถ่ายรูปตามมุมต่างๆของร้านกันได้ เจ้าของร้าน และพนักงานทุกคนยินดีเป็นอย่างยิ่ง 
ใครที่อยากมาลองลิ้มชิมรสอาหารฟิวชั่น ญี่ปุ่น-อิตาลี หรือหลากหลายเมนูสปาเก็ตตี้อร่อย ก็อย่าลืมแวะมาทานกันได้ที่ร้าน “Vanilla Garden” เอกมัย ซอย12 เปิดตั้งแต่ 11.00-23.00 น. ทุกวัน จะมากันเป็นคู่ เป็นแก๊ง หรือมากันทั้งครอบครัวก็ได้ไม่ว่ากัน ใครที่นำรถส่วนตัวมาเองก็มีที่จอดรถไว้รองรับ เจ้าของร้านแอบกระซิบว่า วันเสาร์-อาทิตย์ ช่วงเย็น คนจะเยอะหน่อย ถ้ามาแล้วต้องรอคิวก็ใจเย็นๆกันนะ รับรองว่าได้ทานอาหารคุณภาพรสชาติอร่อยกันทุกคน ลองแวะมาทานดูแล้วคุณจะหลงรักร้านอาหารสไตล์คาเฟ่ บรรยากาศอบอุ่น เป็นกันเอง จนต้องย้อนกลับมาอีกครั้งอย่างแน่นอน 
